text: Gravede sig ud af arrest: Nu er fange bag tremmer igen
  30 marts 2014 kl. 09.53
  En af de to fanger, som gravede sig ud af Tønder Arrest i marts er nu atter bag tremmer, oplyser politiet.
  Livet som en fri mand var kun på lånt tid for en 18-årig flugtfange.
  Efter at have gravet sig ud af arresthuset i Tønder, er han tilbage i politiets varetægt og atter bag tremmer, fortæller vagtchef ved Syd- og Sønderjyllands Politi, Ole Aamann.
  - Manden er på vej tilbage i arresten. Han er i vores varetægt, indtil vi lige finder et sted, hvor de har tykke nok mure, siger vagtchefen til Ritzau.
  I midten af marts lykkedes det for to fanger at stikke af fra arresten. I alt prøvede tre fanger at flygte gennem et hul i arresthusets væg, men det lykkedes for en fængselsbetjent at forhindre den ene af fangerne i at flygte.
  Fangerne havde efter alt at dømme planlagt flugten nøje. Hullet havde de lavet bag en seng i en celle, og uden for arresthuset holdt en flugtbil klar.
  Den anden medfange, som det lykkedes at slippe ud af fængslet, er stadig på fri fod, og politiet har umiddelbart ikke nogen idé om, hvor han opholder sig.
  Justitsminister Karen Hækkerup (S) har efter fangeflugten erkendt, at der er problemer med landets arresthuse.
  I et svar til Folketinget i sidste uge understregede ministeren, at flugten fra Tønder Arrest selvfølgelig ikke er acceptabel.
  